Rikors ippreżentat fit-2 ta’ Diċembru 2019 – RY vs Il-Kummissjoni
(Kawża T-824/19)
Lingwa tal-kawża: il-Franċiż
Partijiet
Rikorrent: RY (rappreżentant: J.-N. Louis, avukat)
Konvenuta: Il-Kummissjoni Ewropea
Talbiet
Ir-rikorrent jitlob li l-Qorti Ġenerali jogħġobha:
tannulla d-deċiżjoni tal-Kummissjoni tal-10 ta’ April 2019 li xxolji l-kuntratt ta’ membru tal-persunal temporanju tar-rikorrent fis-sens tal-Artikolu 2(c) tal-Kondizzjonijiet tal-impjieg;
tikkundanna lill-Kummissjoni għall-ispejjeż.
Motivi u argumenti prinċipali
Insostenn tar-rikors tiegħu, ir-rikorrent jinvoka erba’ motivi.
L-ewwel motiv ibbażat fuq ksur tal-Artikolu 266 TFUE. Ir-rikorrent isostni f’dan ir-rigward li l-Kummissjoni kellha ddaħlu mill-ġdid fis-servizz wara s-sentenza tal-10 ta’ Jannar 2019, RY vs Il-Kummissjoni (T-160/17, EU:T:2019:1).
It-tieni motiv ibbażat fuq il-ksur tad-dritt għal smigħ, sa fejn ir-rikorrent ma ngħatax il-possibbiltà li jesponi b’mod utli l-osservazzjonijiet tiegħu u jinfluwenza l-proċess deċiżjonali inkwistjoni.
It-tielet motiv ibbażat fuq l-użu ħażin ta’ poter, minħabba li d-deċiżjoni kkontestata ttieħdet biss sabiex tingħata l-impressjoni ta’ legalità tad-deċiżjoni purament konfermattiva ta’ xoljiment tal-kuntratt tar-rikorrent.
Ir-raba’ motiv ibbażat fuq il-ksur tad-dritt ta’ aċċess għall-fajl. Ir-rikorrent isostni f’dan ir-rigward li ma ngħata l-ebda segwitu għat-talbiet ripetuti tiegħu ta’ trażmissjoni tal-iskambji ta’ dokumenti mwettqa bejn l-Uffiċċju tal-Membru tal-Kummissjoni u d-Direttorat Ġenerali tar-Riżorsi Umani u tas-Sigurtà wara s-sentenza tal-10 ta’ Jannar 2019, RY vs Il-Kummissjoni (T-160/17, EU:T:2019:1).
____________